Η άμεση και μακροχρόνια επίδραση της κυκλικής προπόνησης με βάρη στον λιποπρωτεϊνικό μεταβολισμό νέων υγειών ανδρών
Authors: Μάζης Νικόλαος 
Published: August 2021

Ο σκοπός αυτής της έρευνας, ήταν να εξετάσει την άμεση και μακροχρόνια επίδραση της κυκλικής προπόνησης με βάρη (CWT) στον λιποπρωτεϊνικό μεταβολισμό νέων υγειών ανδρών. Έτσι, πραγματοποιήθηκαν δύο πειραματικές φάσεις. Ο σκοπός της έρευνας στην Α’ πειραματική φάση ήταν να εξετάσει τις άμεσες επιδράσεις της CWT στην υψηλής πυκνότητας λιποπρωτεΐνη (HDL-C), στα υποκλάσματά της HDL2-C, και HDL3-C, στην χοληστερόλη (TC), τα τριγλυκερίδια (TG) και την χαμηλής πυκνότητας λιποπρωτεΐνη (LDL-C). Τα άτομα που συμμετείχαν στην μελέτη ήταν 12 υγιείς άντρες μέσου όρου ηλικίας 25.6 ± 2.6 ετών, ύψους 183.3 ± 4.1cm, και βάρους 83.5 ± 11.1kg. Τα άτομα της έρευνας εκτέλεσαν ένα πρόγραμμα 3 κύκλων, 12 σταθμών και 15 επαναλήψεων έντασης 40% της 1-μέγιστης προσπάθειας (1-RM). Μεταξύ των κύκλων υπήρχε διάλειμμα ανάπαυσης 2 λεπτών κατά το οποίο γινόταν η συλλογή ορού. Έτσι, δείγματα αίματος αποκτήθηκαν πριν την έναρξη της άσκησης, στο τέλος του πρώτου, δεύτερου, τρίτου κύκλου, καθώς και 15 λεπτά μετά την ολοκλήρωση του προγράμματος. Η μέθοδος της αναγωγής πραγματοποιήθηκε προκειμένου να γίνει διόρθωση στη συγκέντρωση των λιπιδίων και λιποπρωτεϊνών κάθε ατόμου λόγω της μεταβολής του όγκου του πλάσματος. Η συγκέντρωση HDL-C κατά την διάρκεια της άσκησης μεταβλήθηκε σημαντικά σε σχέση με τα αρχικά επίπεδα (p<0.001) 15 λεπτά όμως μετά την ολοκλήρωση της άσκησης δεν παρουσίασε στατιστικώς σημαντική μεταβολή (p>0.05). Τα επίπεδα HDL2-C και HDL3-C επίσης μεταβλήθηκαν σημαντικά κατά την διάρκεια της κυκλικής προπόνησης (p<0.001). Μόνο η μεταβολή της HDL2-C παρέμεινε σημαντική 15 λεπτά μετά το τέλος της άσκησης (p<0.05). Η συγκέντρωση των TG και TC μεταβλήθηκε σημαντικά μετά το τέλος του δεύτερου και τρίτου κύκλου (p<0.05 και p<0.001 αντίστοιχα) ενώ η μεταβολή της LDL-C κρίθηκε σημαντική μετά την ολοκλήρωση του τρίτου κύκλου (p<0.05). Η συγκέντρωση των TC, TG και LDL-C στα υπόλοιπα σημεία μέτρησης δεν κρίθηκε στατιστικώς σημαντική σε σχέση με τα επίπεδα πριν την έναρξη της CWT (p>0.05). Ο σκοπός της μελέτης στην 3’ πειραματική φάση, ήταν να εξακριβώσει την επίδραση της CWT έντασης 50% της 1-RM, σε 20 υγιείς άντρες ηλικίας 28-35 ετών (M=31.3, SD =±2.4), στα επίπεδα λιπιδίων-λιποπρωτεϊνών και αρτηριακής πίεσης. Τα άτομα της μελέτης κατανεμήθηκαν ισάριθμα στις ομάδες CWT και ελέγχου. Η ομάδα άσκησης εκτέλεσε πρόγραμμα CWT 3 κύκλων 12 σταθμών και 12 επαναλήψεων (3x12x12), με συχνότητα 4 φορές την εβδομάδα για συνολικά 10 εβδομάδες. Τα αποτελέσματα του προπονητικού προγράμματος για την ομάδα άσκησης ήταν αύξηση της HDL-C (p<0.001) και μείωση της LDL-C (p<0.001). Επίσης, βελτιώθηκε σημαντικά η διαστολική και μέση αρτηριακή πίεση ανάπαυσης (p<0.001). Οι υπόλοιποι παράγοντες (TG, TC, συστολική πίεση) δεν παρουσίασαν σημαντική μεταβολή (p>0.05). Οι τιμές των αντίστοιχων παραμέτρων για την ομάδα ελέγχου δεν μεταβλήθηκαν σημαντικά σε σχέση με τα αρχικά επίπεδα (p>0.05). Τα αποτελέσματα αυτά δείχνουν ότι η CWT έντασης 50% της 1-RM και διάρκειας 10 εβδομάδων μπορεί να μειώσει σημαντικά τα επίπεδα λιπιδίων-λιποπρωτεϊνών και αρτηριακής πίεσης.